Boy Azooga yn cipio'r Wobr Gerddoriaeth Gymreig – Y Selar
Y Selar Postiwyd ar 8 Tachwedd 2018
Boy Azooga yn cipio'r Wobr Gerddoriaeth Gymreig
Y grŵp o Gaerdydd, Boy Azooga, oedd enillwyr y Wobr Gerddoriaeth Gymreig eleni gyda'i halbwm cyntaf 1, 2, Kung Fu.
Cyhoeddwyd y newyddion mewn seremoni yn y Coal Exchange yng Nghaerdydd nos Fercher (7 Tachwedd), gyda Boy Azooga yn dod i'r brig ym marn y panel o feirniaid sy'n gweithio yn y diwydiant cerddoriaeth yng Nghymru.
Daeth y grŵp i frig y rhestr fer o 12 albwm oedd yn cynnwys y cyn enillwyr, Gruff Rhys a Gwenno, ynghyd â'r cewri Manic Street Preachers. Dim ond un albwm iaith Gymraeg oedd ar y rhestr fer eleni sef 'Mae'n Hawdd Pan Ti'n Ifanc' gan y grŵp a ddaw yn wreiddiol o Aberystwyth, Mellt.
Gwobr i Meic
Eleni am y tro cyntaf roedd ail wobr yn cael ei dyfarnu, sef y Wobr Ysbrydoliaeth Gerddoriaeth Gymreig. Dyfarnwyd y wobr i'r canwr gyfansoddwr bytholwyrdd o Solfach, Meic Stevens.
Roedd Boy Azooga yn un o'r ffefrynnau mawr i gipio'r wobr wedi blwyddyn hynod lwyddiannus i'r grŵp, sydd wedi cynnwys ymddangosiad ar y rhaglen deledu uchel ei pharch Later With Jools Holland.
Wrth dderbyn y wobr, dywedodd canwr y grŵp, Davey Newington, ei bod yn gyfnod cyffrous i gerddoriaeth Gymreig.
"Mae'n anrhydedd go iawn i gael cydnabyddiaeth, gyda jyst yr holl bobl syfrdanol eraill sydd wedi'i henwebu" meddai Newington. "Mae'n jyst yn gyffrous i fod yn rhan o gerddoriaeth Gymreig ar hyn o bryd."
Enillwyr blaenorol y Wobr ydy Hotel Shampoo gan Gruff Rhys (2010-11), Future of the Left (2011-12), Georgia Ruth Williams (2012-13), Joanna Gruesome (2013-14), Gwenno (2014-15), Meilyr Jones (2015-16) a'r enillydd llynedd The Gentle Good gyda'r albwm Ruins / Adfeilion.